No xtu riyëꞌl,
nzo Juan kun choptsa men cheꞌn xaꞌ,
no zeꞌ une xaꞌ xtu wëlt lëꞌ Jesús nzë nez plo nzo bixaꞌ,
orzeꞌ nzhab Juan:
―¡Biwiꞌ go!
Lëꞌ Me baꞌ nak Me ngule la Dios gat nela tu mbëkxiꞌl gaꞌ par kubchi Me rë kwaꞌn nzëꞌb xki rë men lo Dios.
No or mbin rop men cheꞌn Juan kwaꞌn midiꞌzh Juan,
tuli ngwakë bixaꞌ tich Jesús.
Orzeꞌ miëk Jesús no une Me,
lëꞌ bixaꞌ nzhakë tich Me,
orzeꞌ nzhab Jesús:
―¿Chon nzadkë go ticha?
Orzeꞌ nzhab bixaꞌ:
―Maestr,
¿plo nzhol?
Orzeꞌ nzhab Jesús:
―Chaꞌo par ne goi.
Orzeꞌ ngwatsiꞌ bixaꞌ plo nzho Jesús.
Zeꞌ miaꞌn bixaꞌ porke nzhazhëlalyuo,
pas las cuatro orzeꞌ.
Di lo rop rë xaꞌ kwaꞌn mbin kwaꞌn midiꞌzh Juan por Jesús,
tu rë xaꞌ reꞌ lë Ndres,
wech Simón Per,
kuzeꞌ ngwakë bixaꞌ tich Jesús.
Orzeꞌ mikwaꞌn Ndres wech Ndres,
xaꞌ lë Simón par nzhab xaꞌ:
―Lëꞌno mizhëꞌl Me nak Mesías zeꞌ (widiꞌzh kwaꞌn gab Krist).
Orzeꞌ mbiꞌdnu Ndres wech xaꞌ Simón plo nzo Jesús;
no or une Jesús Simón,
nzhab Me:
―Lu lë Simón,
xgaꞌn Jonás;
per nal lëꞌl ruꞌlë Cefas (widiꞌzh kwaꞌn gab Per).
No xtu riyëꞌl,
mileꞌ Jesús xigab ya Me par lazh men Galilea;
zhë zeꞌ mizhëꞌl Me Lip,
orzeꞌ nzhab Me:
―Diꞌkëꞌ ticha.
No Lip reꞌ nak tu men yezh Betsaida,
lo mis plo nak lazh Ndres kun Per.
No or mizhëꞌl Lip Natanael,
lwegaꞌ nzhab xaꞌ lo Natanael:
―Lëꞌno mizhëꞌl Me kwaꞌn nizeꞌt ley kwaꞌn milaꞌ Dios lo Muisés no Me kwaꞌn mizeꞌtska rë men nzhala xaꞌ midiꞌzh por Dios;
Me reꞌ nak Jesús,
xgaꞌn Che,
xaꞌ nzë yezh Nazaret.
Orzeꞌ nzhab Natanael:
―¿Taxa yezh Nazaret roziꞌ tu men wen?
Orzeꞌ nzhab Lip:
―Dëꞌ reꞌ par nel Me.
No or une Jesús nzhazubi Natanael plo nzo Me,
orzeꞌ nzhab Me:
―Reꞌ nzë tu xaꞌ Israel,
tu xaꞌ walika nileꞌ kwaꞌn nzhakla Dios,
tu xaꞌ gat nikidet men.
Orzeꞌ nzhab Natanael lo Jesús:
―¿Xmod nilibeꞌl da?
Orzeꞌ nzhab Jesús:
―Lëꞌda une la lu xan tu ya nzhaoꞌ or naga yiꞌdnu Lipal lon.
Orzeꞌ nzhab Natanael:
―Maestr,
¡lu nak Xgaꞌn Dios,
mbaino nakal rey lo rë men Israel!
Orzeꞌ nzhab Jesús:
―¿Chi por nin lol,
unen lu xan ya nzhaoꞌ,
kuzeꞌ ñilal da?
Reꞌ par dilant,
lëꞌl ne más kwaꞌro lo kureꞌ.
No nu nzhab Jesús:
―Walika kwaꞌn nin lo go,
lëꞌ go ne,
xaꞌl lo yibëꞌ,
no ne go rë ganj cheꞌn Dios maska nikiya-nilayët yek Xgaꞌn Dios,
Me nu nak tu men yizhyuo.